
Linnavara tasuta kasutusse andmine 

Korraldus kehtestatakse Kohaliku omavalitsuse korralduse seaduse § 30 lõike 1 punkti 2, Narva Linnavolikogu 17.03.2005.a määrusega nr 14/52 kinnitatud “Linnavara kasutusse andmise korra” punktide 5.2, 5.2.2, 7.2, 7.2.6, 46, 46.4 alusel

1. ASJAOLUD JA MENETLUSE KÄIK

2004. a oktoobris pöördus Narva Linnavalitsuse poole Narva Vanalinna Riigikooli juhtkond palvega anda koolile tasuta kasutusse Narvas Kraavi tn 5 asuv maa-ala, kuna antud kinnistu asub kooli vahetus läheduses ning seda kasutatakse õppeprotsessi korraldamiseks.

Seoses sellega, et kõnealune kinnistu üldpindalaga 1 505 m2, katastritunnus 51101:002:0072, oli riigivara ja Keskkonnaministeeriumi valitsemisel, valmistas Linnavara- ja Majandusamet Keskkonnaministeeriumile ning Haridus- ja Teadusministeeriumile ette kirjad, milles palus nõusolekut nimetatud vara üleandmiseks Narva linna omandisse, kuna vastavalt kehtestatud detailplaneeringule (Narva Linnavolikogu 27.11.2003 otsus nr 151/24) eeldatakse rajada antud maatükile spordi- ja mänguväljak.

Vabariigi Valitsus nõustus andma nimetatud maa-ala Narva linnale Narva Vanalinna Riigikooli õppetegevuse arendamiseks.

Pärast Kraavi tn 5 kinnistu, katastritunnus 51101:002:0072, üldpind 1 505 m2, bilansiline maksumus 37 600 krooni, üleandmist Narva linnale anti see Narva Linnavalitsuse 25.01.2006 korraldusega nr 88-k Linnavara- ja Majandusameti bilanssi.

Narva Vanalinna Riigikool pöördus taas Linnavara- ja Majandusameti poole taotlusega teha muudatused Narva Linnavalitsuse Linnavara- ja Majandusameti ning Haridus- ja Teadusministeeriumi vahel 03.09.2003 sõlmitud Linnavara tasuta kasutuslepingus nr 1/398-b ning anda tasuta kasutusse Narvas Kraavi tn 5 asuv maatükk Narva Vanalinna Riigikooli õppetegevuse arendamiseks.

Linna huvi linnavara tasuta kasutusse andmisel seisneb muukeelsetele lastele eesti keelt kümblusmetoodika järgi õpetava Narva Vanalinna Riigikooli õppetegevuse arendamises. 

Narva Vanalinna Riigikooli avaldus arutati Narva Linnavalitsuse linnavarakomisjoni istungil 22.03.2006.a (protokoll nr 5) ja otsustati:

1. Anda Haridus- ja Teadusministeeriumile, registrikood 70000740, avalikku enampakkumist korraldamata määramata ajaks tasuta kasutusse Narvas Kraavi tn 5 asuv kinnistu, katastritunnus 51101:002:0072, üldpindalaga 1 505 m2, bilansiline maksumus 37 600  krooni, Narva Vanalinna Riigikooli õppetegevuse korraldamiseks.

2. Linnavara- ja Majandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD JÄRELDUSED

Vastavalt Kohaliku omavalitsuse korralduse seaduse § 30 lõike 1 punktile 2 “Linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele”;
Vastavalt “Linnavara kasutuse andmise korra” punktidele 5.2, 5.2.2 “Otsuse linnavara kasutusse andmise kohta võtab vastu Linnavalitsus juhul, kui linnavara antakse kasutusse tähtajaga 1 aasta või rohkem, kuid mitte enam kui 25 aastaks”.

Vastavalt “Linnavara kasutuse andmise korra” punktidele 7.2, 7.2.6, 46, 46.4 võib linnavara  kasutusse anda tasuta või tavalisest madalama tasu eest tähtajaga kuni 5 aastat või määramata ajaks ja avalikku enampakkumist või eelläbirääkimistega pakkumist korraldamata linna huvidest tulenevatel juhtudel.

3. OTSUS

Anda Haridus- ja Teadusministeeriumile, registrikood 70000740, avalikku enampakkumist korraldamata määramata ajaks tasuta kasutusse Narvas Kraavi tn 5 asuv kinnistu, katastritunnus 51101:002:0072, üldpindalaga 1 505 m2, bilansiline maksumus 37 600  krooni, Narva Vanalinna Riigikooli õppetegevuse korraldamiseks.

4. RAKENDUSSÄTTED

4.1. Halduskohtumenetluse seadustiku § 9 lõike 1 kohaselt võib käesoleva korralduse peale esitada kaebuse Tartu Halduskohtu Jõhvi kohtumajja 30 päeva jooksul arvates Narva Linnavalitsuse poolt korralduse teatavaks tegemise päevast.

4.2. Narva Linnavalitsuse Linnavara- ja Majandusametil teha korraldus teatavaks                                 Haridus- ja Teadusministeeriumile.

4.3. Korraldus jõustub seadusega sätestatud korras.

